拜范文正公祠
作者：趙孟堅
朝代：宋

paragraphs: 瘦石插半天，玲瓏聳蒼翠。
想從混沌初，有此紛破碎。
斷截不分離，欹危不顛墜。
乃於其中間，穿沿石路細。
頻勞謝屐行，捫撫足幻怪。
下有泉溶溶，根來從石背。
香山纔品題，名得因人貴。
瘦筇行清秋，西風吹我袂。
躋攀幸未疲，俯仰一歎喟。
下山拜范祠，遺像儼如在。
胸中萬甲兵，曾使西夏畏。
巖瞻石不移，可想鐵肝肺。
嘻其羣小人，風林犬空吠。
於今孰存亡，取捨良亦易。
但堅自力心，歲寒見節槩。
卓爾彼何人，晞之則亦是。